শ্যানডং প্রদেশের ছোট্ট কৃষিভিত্তিক শহর গাওমি। কোন মাটিতে মো ইয়ানের সৃষ্টি তা-ই যাচাই করলেন আর এক চীনা লেখক ঝিয়াং জিউয়ান। মো ইয়ানের প্রায় সব উপন্যাসের ঘটনা ঘটেছে গাওমিতে কিংবা গাওমির প্রেক্ষাপটে রচিত হয়েছে তাঁর উপন্যাসগুলো। মো বললেন, ‘আমার নিজের শহর আর আমার সাহিত্য অঙ্গাঙ্গীভাবে জড়িয়ে আছে। গাওমির আছে নিজস্ব লোকশিল্প, কাগজ-কাটা সজ্জা, চন্দ্রবর্ষ-উদযাপন, চিত্রকলা এবং মাওকিয়াংয়ে অপেরা। আমি এই ঐশ্বর্যমন্ডিত লোকসাংস্কৃতিক পরিবেশে বেড়ে উঠেছি। যখনই আমি লেখার জন্য কলম হাতে নিই অবধারিতভাবে সেই সংস্কৃতির অনুপ্রবেশ ঘটে আমার উপন্যাসে। এটা আমাকে কেবল প্রভাবিত করেনি, আমার কাজের শৈল্পিক শৈলীও নির্ধারণ করেছে।’ তাঁর শৈশবের গাওমি অনেক বদলে গেছে। বিশেষ করে ছোট্ট শহরের মাঝখানে লাল জোয়ারের (ভুট্টার মতো শস্য) জমিনের আর দেখা মেলে না। সেখানে দাঁড়িয়েছে ইট-পাথরের দালান। জোয়ারের অর্থনৈতিক গুরুত্বও বিলুপ্ত। লাল জোয়ার এখন আর মানুষের খাবার নয়, পশুর খাবারও নয়।